b'\n_START_ARTICLE_\nKlavirska sonata \xc5\xa1t. 2 (Rahmaninov)\n_START_PARAGRAPH_\nSergej Rahmaninov: Sonata za klavir \xc5\xa1t. 2 v b molu, op. 36 _NEWLINE_Rahmaninov je skomponiral dve sonati za klavir. \xc5\xa0t. 1, op. 28 v d molu (1908), ki je zasnovana po literarni predlogi Goethejevega Fausta in ni pogosto izvajana, ter \xc5\xa1t. 2, op. 36, ki je popularnej\xc5\xa1a.\n_START_SECTION_\nUstvarjalno okolje\n_START_PARAGRAPH_\nSkladatelj je proti koncu leta 1912 odpotoval v Rim, kjer je na \xc5\xa0panskem trgu (Piazza di Spagna) najel isto stanovanje, kot \xc5\xbee pred njim na svojih mnogih obiskih tega mesta skladatelj \xc4\x8cajkovski s svojim bratom Modestom (ki je med drugim tudi libretist Rahmaninove opere Francesca da Rimini. V tem \xc4\x8dasu sta v doma\xc4\x8di Rusiji njegovi h\xc4\x8deri zboleli za tifusom in sta bili prepeljani v Berlin na zdravljenje). Rim je premo\xc5\xbenej\xc5\xa1im glasbenim ustvarjalcem slu\xc5\xbeil kot mesto navdiha za komponiranje in tako je v za\xc4\x8detku leta 1913 za\xc4\x8del z delom na Sonati \xc5\xa1t. 2 in simfoni\xc4\x8dni kantati Zvonovi, ki ju je poleti istega leta dokon\xc4\x8dal po svoji vrnitvi v Rusijo na dru\xc5\xbeinskem posestvu v Ivanovki. Skladbi zaznamujejo skupne zna\xc4\x8dilnosti, po avtorjevem prepri\xc4\x8danju pa sta bili obe predolgi in ju je kasneje skraj\xc5\xa1al.\n_START_SECTION_\nPrva izvedba\n_START_PARAGRAPH_\nKrstna izvedba sonate je bila 3. decembra leta 1913 v Moskvi in jo je ob\xc4\x8dinstvo toplo sprejelo, kljub temu pa je zaradi avtorjevega ob\xc4\x8dutka, da je predolga, dobila leta 1931 drugo, kraj\xc5\xa1o razli\xc4\x8dico, ki je odtlej bolj izvajana kakor prva.'